Pompierii au fost solicitați să intervină pentru o misiune de asanare a muniției în localitatea Telesti, în zona școlii.
Pentru gestionarea situației de urgență au intervenit următoarele forțe din cadrul ISUDB:
– Detașamentul Găești: o autospecială de lucru cu apă și spumă și o ambulanță SMURD;
– Detașamentul Târgoviște: o autospecială pirotehnic.
La fața locului s-au executat operațiunile de intervenție conform procedurilor, în cooperare cu celelalte instituții abilitate, fiind identificată o bomba de aruncator cal. 82 mm.
Au fost evacuați aproximativ 130 de elevi, iar zona a fost balizată pe o raza de 100 m.
Elementele de muniție au fost ridicate și transportate în condiții de siguranță, în vederea distrugerii.
În cazul în care descoperiți muniții neexplodate sau luați la cunoștință despre existența lor, anunțați imediat postul de poliție cel mai apropiat, primăria sau ISU. Pentru evitarea catastrofelor sau a surprizelor neplăcute care pot apărea pe timpul unei excursii, la săparea unei fundații, când efectuați lucrări agricole și cu ocazia altor împrejurări, dacă descoperiți muniții sau alte obiecte care vi se par suspecte, acționați astfel:
– nu atingeți, nu loviți și nu mișcați muniția descoperită;
– nu demontați din curiozitate elementele componente ale muniției descoperite;
– nu introduceți în foc munițiile și nu faceți foc în apropierea acestora;
– nu ridicați, nu transportați sau introduceți munițiile neexplodate în încăperi, locuințe sau în grămezi de fier vechi;
– nu aruncați la fier vechi și nu predați la societățile colectoare munițiile;
– nu lăsați copiii să se joace cu asemenea muniții;
– lăsați o persoană în zonă pentru a supraveghea muniția până la sosirea organelor specializate și indicați locul unde ați descoperit muniția;
– în cazul în care se execută lucrări și se descoperă, cu ocazia săpăturilor, muniții neexplodate se sistează imediat lucrările, se îndepărtează întregul personal din zonă și se anunță imediat, prin apelul unic de urgență 112 descoperirea acestora.